Ihre Debütalbum The Fame isch am 19. Augschte 2008 vereffentligt wore. S het positivi Rezensione iberchuu un isch uf Platz 1 chuu unter anderem z Kanada, z Eschtryych, z Dytschland un z Irland. Ihri erschte bode Singles Just Dance un Poker Face, wu vum RedOne co-produziert wore sin, sin wältwyti Nummer-eis-Hits wore. S Album het segs Grammy-Nominierige iberchuu un isch as beschts Electronic-/Dance-Album un as beschti Dance-Ufnahme uuszeichnet wore. Aafangs 2009 isch si im Vorprogramm vu dr New Kids on the Block un vu dr Pussycat Dolls ufdrätte un het ihri erscht Solotournee The Fame Ball Tour gmacht. Im Novämber 2009 isch ihre zweit Album The Fame Monster erschine, wu in e Deil Länder as Nejuflag vu ihrem Debütalbum erschine isch. Derzue het si ihri zwot Tournee The Monster Ball Tour aagfange.